ET Euroopa Liidu Teataja C 51/8

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2018/C 51/06)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„RADICCHIO VARIEGATO DI CASTELFRANCO“

ELi nr: PGI-IT-1515-AM01 – 22.12.2016

KPN ( ) KGT ( X )

1. Taotlejate rühm ja õigustatud huvi

Rühma nimi Consorzio di Tutela Radicchio Rosso di Treviso IGP e Radicchio Variegato di Castelfranco IGP Rühma liik Mitu isikut Osalejad Tootja(d) Aadress Piazzale indipendenza n. 2 31055 Quinto di Treviso TV ITALIA E-post consorzio@radicchioditreviso.it mail@pec.radicchioditreviso.it

Ühendusel Consorzio di tutela Radicchio Rosso di Treviso IGP e Radicchio Variegato di Castelfranco IGP on seadusekohane õigus esitada muutmistaotlus vastavalt põllumajandus-, toiduaine- ja metsanduspoliitika ministeeriumi (Ministero delle politiche agricole alimentari e forestali 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod — ☐ Seos piirkonnaga — ☒ Märgistus — ☒ Muu: kontrolliasutus, nimetus, seos piirkonnaga

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

Muudatus 1

Kehtiv tootespetsifikaat

„Artikkel 2 – Kasutamine Kaitstud geograafilist tähist võib kasutada üksnes täies ulatuses Treviso, Padova ja Venezia provintside allpool määratletud territooriumil valmistatud toodete puhul, mille tootjad on selleks kohandatud aladel tegutsevad ettevõtjad, kes tegelevad asjaomase põllukultuuri kasvatamisega igal aastal.“

Muudetud sõnastus

„Artikkel 2 – Toote kirjeldus Kaitstud geograafilise tähisega siguri „Radicchio Variegato di Castelfranco“ tootmiseks kasvatatavad põllukultuurid peavad olema pärit korvõieliste sugukonna liiki Cichorium intybus L. kuuluvast sordist ’Variegato’. Toote kirjeldus Tarbimisse laskmisel peavad kaitstud geograafilist tähist „Radicchio Variegato di Castelfranco“ kandval punasiguril olema järgmised omadused: a) välimus: ühtlase kujuga ja erksavärviline pea, mille põhja läbimõõt on vähemalt 15 cm ning mis koosneb lamedate lehtede kihtidest, teisest püstisemate lehtedega kihist, kolmandast veel püstisemate lehtedega kihist jne kuni südamikuni, nii et kõva pead ei moodustu; varre maksimaalne pikkus on 4 cm ning selle läbimõõt on proportsionaalne pea suurusega; lehed on paksud ja sakilise servaga ning lehelaba pind on lainjas ja ümar; b) värvus: lehed on valkjas-kreemikad, kaetud kogu ulatuses ühtlaselt kahvatulilla kuni punakaslilla ja erkpunase varjundiga marmorja mustriga; c) maitse: lehtedel on hõrk maitse, mis varieerub magusast meeldivalt mõrkjani; d) suurus: vähemalt 15 cm läbimõõduga punasiguri „roos“ kaalub mitte vähem kui 100 g. „Radicchio Variegato di Castelfranco“ omadused turule viimisel on kindlaks määratud järgmiselt: täiuslikult valminud; värvuselt valkjas-kreemikad ühtlaselt kaetud kahvatulillast kuni erkpunase marmorja mustriga; lehed on paksud ja koreda servaga ning eellehed lainjad ja ümarad; salatipea on ühtlase tihedusega; suurus ulatub keskmisest suureni; pead on ühtlase suurusega; korrastamine: ülikorrektne, elegantne ja veatu; maksimaalselt 4 cm pikkune vars on proportsionaalne peaga.“

Põhjendus

Tootespetsifikaadi struktuuri on muudetud vastavalt määruse (EL) nr 1151/2012 artiklis 7 osutatud tootespetsifikaadi osade järjekorrale. Artikli 2 tekst on asendatud toote kirjeldust hõlmava tekstiga, mis varem oli artiklis 6, ning kasutamisega seotud eeskirju hõlmav tekst on artiklist 2 üle viidud artiklisse 3. Uue sõnastuse lõikes 1 osutatud sätted on võetud üle kehtiva tootespetsifikaadi artiklist 4.

Geograafiline piirkond

Muudatus 2

Kehtiv tootespetsifikaat

„Artikkel 3 – Määratletud geograafiline piirkond Toote „Radicchio Variegato di Castelfranco“ tootmis- ja pakendamispiirkond hõlmab järgmiste Treviso, Padova ja Venezia provintside kommuunide kogu haldusterritooriumi: Treviso provints: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba, Zero Branco. Padova provints: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe. Venezia provints: Martellago, Mira, Mirano, Noale, Salzano, Santa Maria di Sala, Scorzè, Spinea.“

Muudetud sõnastus

„Artikkel 3 – Määratletud geograafiline piirkond Kaitstud geograafilise tähisega võib turustada üksnes täies ulatuses Treviso, Padova ja Venezia provintside allpool täpsustatud territooriumil valminud tooteid. Toote „Radicchio Variegato di Castelfranco“ tootmis- ja pakendamispiirkond hõlmab järgmiste Treviso, Padova ja Venezia provintside kommuunide kogu haldusterritooriumi: Treviso provints: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba, Zero Branco. Padova provints: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe, Tribano. Venezia provints: Marcon, Martellago, Mira, Mirano, Noale, Salzano, Santa Maria di Sala, Scorzè, Spinea.“

Põhjendus

Lisatud on varem artiklis 2 esitatud kasutamiseeskirju hõlmav tekst, et tagada sidusus vaadeldava punkti ja kõnealuse artikli sisu vahel.

Lisatud on kaks kommuuni: Padova provintsi Tribano kommuun ja Venezia provintsi Marconi kommuun, kuna „Radicchio Variegato di Castelfranco“ kuulub Veneto selle piirkonna tüüpiliste põllukultuuride hulka. Kahe osutatud kommuuni puhul kinnitavad nende taimekasvatajate ühiseid ajaloolisi traditsioone ja tootmisega seotud ühist oskusteavet teiste „Radicchio Variegato di Castelfranco“ kasvatajatega eeskätt ekstraklassi tooteid hõlmavad vanad müügiarved, milles on nimetatud nendes kommuunides asuvaid või nende kommuunide maid kasutavaid ettevõtteid. Esitatud taotluse eesmärk on parandada viga, mis oli tingitud konkreetse huvi puudumisest KGT registreerimise ajal, mis toimus peaaegu 20 aastat tagasi.

Päritolutõend

Muudatus 3

Kehtiv tootespetsifikaat

„Artikkel 4 – Keskkonnatingimused Kaitstud geograafilise tähisega siguri „Radicchio Variegato di Castelfranco“ tootmiseks kasvatatavad põllukultuurid peavad olema pärit korvõieliste sugukonna Cichorium intybus L. liiki kuuluvast sordist ’Variegato’. Kasvatustingimused ja viljelustehnoloogia kaitstud geograafilise tähisega punasiguri „Radicchio Variegato di Castelfranco“ tootmiseks peavad olema vastavuses geograafilises piirkonnas kohaldatavate traditsiooniliste meetoditega ning tagama tootele kindlasti selle eripärased omadused. „Radicchio Variegato di Castelfranco“ tootmiseks sobib puhas, sügava pinnasega ja hästi kuivendatud maa, mis ei ole liiga toitaineterikas (eriti puudutab see lämmastikku) ega aluseline. Viljeluseks sobivad eelkõige savi- ja liivmullad vanadel üleujutusaladel, kus toimub kaltsiumisisalduse vähenemise protsess. Sobivad ilmastikutingimused hõlmavad suviti piisavaid sademeid ning madalaid maksimaalseid temperatuure, kuiva sügist ning varajase külmaga talve, mil temperatuur langeb isegi –10 °C-ni. Kaitstud geograafilise tähisega toote „Radicchio Variegato di Castelfranco“ istutamistihedus külvamise, ümberistutamise ja harvendamise etappides ei tohi ületada seitset taime ruutmeetri kohta. Selleks et kaitstud geograafilise tähisega toode „Radicchio Variegato di Castelfranco“ vastaks nõuetele, ei või selle maksimaalne saagikus kasvupinna hektari kohta ületada 6 000 kg (ei sisalda hälvet). Lõpptooteks olevate punasiguripeade maksimaalne ühikukaal ei tohi ületada 0,4 kg (ei sisalda hälvet).“

Muudetud sõnastus

„Artikkel 4 – Päritolutõend Tootmisprotsessi iga etappi jälgitakse registreerimise abil ning kõik sissetulevad ja väljaminevad tooted dokumenteeritakse. Toote jälgitavus tagatakse eespool osutatud viisil ning lisaks sellele haritava maa, tootjate ja pakendajate kandmisega kontrolliasutuse koostatud ja hallatavate registrite ning tootmise ja pakendamise registrite ning kontrolliasutusele õigeaegselt esitatavate toodetud koguste deklaratsioonide abil. Kõik registrisse kantud füüsilised või juriidilised isikud alluvad kontrolliasutuse kontrollile vastavalt tootespetsifikaadis ja vastavas kontrollikavas esitatud nõuetele.“

Põhjendus

Tootespetsifikaadi struktuuri on muudetud vastavalt määruse (EL) nr 1151/2012 artiklis 7 osutatud tootespetsifikaadi osade järjekorrale. Artikkel 4 on ümber sõnastatud seoses toote päritolu ja läbipaistvuseeskirjadega seotud teksti lisamisega.

Lõigetes 2 ja 3 esitatud keskkonnatingimustega seotud teave on üle viidud artiklisse 6 ning lõiked 4, 5 ja 6 on muudetud kujul üle viidud artiklisse 5.

Tootmismeetod

Muudatus 4

Kehtiva tootespetsifikaadi artikli 4 kaht järgmist lõiget on muudetud ning need on üle viidud artiklisse 5.

„Punasiguri „Radicchio Variegato di Castelfranco“ tootmine algab alati külvamise või seemiku istutamisega. Kaitstud geograafilise tähisega toote „Radicchio Variegato di Castelfranco“ istutamistihedus külvamise, ümberistutamise ja harvendamise etappides ei tohi ületada seitset taime ruutmeetri kohta. Selleks et kaitstud geograafilise tähisega toode „Radicchio Variegato di Castelfranco“ vastaks nõuetele, ei või selle maksimaalne saagikus kasvupinna hektari kohta ületada 6 000 kg (ei sisalda hälvet). Lõpptooteks olevate punasiguripeade maksimaalne ühikukaal ei tohi ületada 0,4 kg (ei sisalda hälvet).“

Muudetud sõnastus

„Punasigurit „Radicchio Variegato di Castelfranco“ toodavad selleks kohandatud maatükkidel igal aastal sellega tegelevad ettevõtjad; tootmine algab alati külvamise või seemiku istutamisega. Kaitstud geograafilise tähisega toote „Radicchio Variegato di Castelfranco“ istutamistihedus külvamise, ümberistutamise ja harvendamise etappides ei tohi ületada kaheksat taime ruutmeetri kohta. Selleks et kaitstud geograafilise tähisega toode „Radicchio Variegato di Castelfranco“ vastaks nõuetele, ei või selle maksimaalne saagikus kasvupinna hektari kohta ületada 12 000 kg (ei sisalda hälvet). Lõpptoote moodustavate punasiguri peade maksimaalne ühikukaal ei tohi ületada 0,6 kg (ei sisalda hälvet).“

Põhjendus

Viide „kohandatud maatükkidel igal aastal sellega tegelevad ettevõtjad“ on üle viidud artiklist 2 „Kasutamine“ asjakohasesse artiklisse 4 („Tootmismeetod“).

Lõige, milles käsitletakse taimede istutustihedust ruutmeetri kohta, on üle viidud artiklist 4 spetsifikaadi asjakohasesse artiklisse 5. Istutamistiheduse suurendamist seitsmelt taimelt kaheksale taimele ruutmeetri kohta on taotletud selleks, et võimaldada toota väiksemaid päid, mille puhul järgitakse tootespetsifikaadis nimetatud kvaliteedinõudeid ning mis on suunatud teatud kindlate tarbijarühmade, näiteks ühe- või kaheliikmeliste väikeste leibkondade vajaduste rahuldamisele.

Lõige, milles käsitletakse punasiguripeade maksimaalset ühikukaalu, on üle viidud artiklist 4 spetsifikaadi asjakohasesse artiklisse 5. Ühe pea lubatud maksimaalse kaalu suurendamisel 0,4 kg-lt 0,6 kg-ni on võetud arvesse taimede saagikuse suurenemist, mis on tingitud toote kaaluga seotud sordiaretustegevusest, millega tootjad on pärast nimetuse registreerimist pidevalt tegelenud. Lisaks sellele on täiustunud tootmise tehnoloogia ning fütosanitaarkaitse meetodid ja haritava maa põllumajandus-tehnilised süsteemid. Eeskätt koristusetapi hõlpsamaks ja tõhusamaks muutmiseks kasutusele võetud masinad võimaldavad vähendada tootmiskadusid ning tehnilistele tingimustele vastavate ruumide kasutamine toodete töötlemiseks ja ajutiseks säilitamiseks enne turustamist võimaldavad suurendada tootlust.

Muudatus 5

Artikli 5 järgmist lauset:

„Punasiguri seemiku istutamine peab toimuma ajavahemikus 15. juunist kuni 31. augustini.“

on muudetud järgmiselt:

„Punasiguri seemiku istutamine peab toimuma ajavahemikus 15. juunist kuni 10. septembrini.“

Põhjendus

Istutusperioodi pikendamisel on võetud arvesse kliimamuutusi. On võimalik, et ilmastiku eripäradest tingitult tuleb istutamise lõppkuupäeva edasi lükata. Seetõttu on istutusaja lõppkuupäev lükatud edasi 10. septembrini.

Muudatus 6

Artikli 5 järgmist lõiget

„Punasiguri „Radicchio Variegato di Castelfranco“ ajatamine võib toimuda kahel viisil: kas

a) pead vajutatakse vertikaalses asendis kuni varreni allikavette, mille temperatuur on ligikaudu 11 °C, mis on kõige asjakohasem aedviljasaaduste töötlemiseks, ning hoitakse seal seni, kuni need saavutavad õige küpsusastme, mis on nõutav vastavalt eespool kirjeldatud ning artiklis 6 nimetatud omadustele; või

b) ajatatakse neid põldudele rajatud soojendatavates paikades, mis tagavad juurte struktuuri õige niiskustaseme, vähendatakse valgustugevust ning soodustatakse uute võrsete arenemist igast peast.“

on muudetud järgmiselt:

„Punasiguri „Radicchio Variegato di Castelfranco“ ajatamine võib toimuda kahel viisil:

a) pead vajutatakse vertikaalses asendis kuni varreni allikavette, mille temperatuur on vähemalt 11 °C, ning hoitakse seal seni, kuni need saavutavad küpsusastme, mis on nõutav eespool loetletud omaduste saavutamiseks või

b) ajatatakse neid põldudele rajatud soojendatavates paikades, mis tagavad juurte struktuuri õige niiskustaseme, vähendatakse valgustugevust ning soodustatakse uute võrsete arenemist igast peast.“

Põhjendus

Ettepaneku kohaselt loetakse kakskümmend aastat tagasi kindlaksmääratud vee temperatuuri minimaalseks optimaalseks temperatuuriks toote pleegitamise soodustamiseks. Kehtivas tootespetsifikaadis sätestatud parameeter on liiga rangelt määratletud, võttes arvesse asjaolu, et tootmispiirkond hõlmab 52 Treviso, Padova ja Venezia provintsi kommuuni.

Märgistus

Muudatus 7

Kehtiv tootespetsifikaat

„Artikkel 8 – Tootmisdeklaratsioon Lõik „Iga saagikoristuse kohta peab põllumajandusettevõtja kandma saagikoristustööde alguskuupäeva spetsiaalsesse põllumajandusettevõtjate registrisse. Põllumajandusettevõtja peab igal tootmisaastal teavitama järelevalveasutust turustamiseks sobiliku lõpptoodangu kogusest. Samal ajal peavad põllumajandusettevõtjad märkima asjaomase koguse põllumajandusettevõtjate registrisse, lisades toote pakendajale edastamise kuupäeva, välja arvatud juhul, kui nad pakendavad toodet ise kohapeal.“

on välja jäetud.

Põhjendus

Artiklis 8 sisalduvad sätted on välja jäetud, kuna neid nõudeid hõlmavad artiklis 4 esitatud eeskirjad.

Muudatus 8

Kehtiv tootespetsifikaat

„Artikkel 9 – Tähistus ja pakendamine Tarbimisse lubatud punasigur, millel kasutatakse kaitstud geograafilist tähist „Radicchio Variegato di Castelfranco“, peab olema pakendatud: a) sobivatesse konteineritesse, mille põhja suurus on 30 × 50 cm või 30 × 40 cm ning mis mahutavad maksimaalselt 5 kg toodet; b) sobivatesse konteineritesse, mille põhja suurus on 40 × 60 cm ning mis mahutavad maksimaalselt 7,5 kg toodet; c) muu suurusega sobivatesse konteineritesse tingimusel, et need ei mahuta rohkem kui 2 kg toodet. Kõik konteinerid peavad olema varustatud plommitud kaanega, nii et toodet ei saa ilma plommi eemaldamata välja võtta.“

Muudetud sõnastus

„Artikkel 8 – Märgistus Tarbimisse laskmiseks peab punasigur, mis kannab kaitstud geograafilist tähist „Radicchio Variegato di Castelfranco“, olema pakendatud toiduainete jaoks ette nähtud konteineritesse kogukaaluga mitte üle 10 kg. Konteineri omadused peavad võimaldama toote nõuetekohast säilimist ning vältima selle kahjustamist või purunemist. Töötlemiseks ettenähtud toodet võib pakendada selleks kohastesse konteineritesse (kastidesse) tingimusel, et toote netokaal ei ületa 250 kg. Need konteinerid peavad olema varustatud plommitud kaantega, mis pakub tagatist lõpptarbija jaoks. Jaemüügi korral võib enam kui 2 kg kaaluvate pakendite puhul tooted pärast plommi eemaldamist kastidest välja võtta ja müüa lõpptarbijale tükikaupa.“

Põhjendus

Viited pakendi mõõtmetele on välja jäetud. Muudatus on tingitud vajadusest kasutada järjest tõhusamaid turustusstrateegiaid, võttes arvesse kaasaegse jaotusvõrgu ja töötleva tööstuse ning tarbijate kasvavaid nõudmisi, mille puhul on vajalikud paindlikumad ja uuenduslikumad võimalused leidmaks parimat pakendit.

Erisätted on kehtestatud töötlemiseks ette nähtud toodete kohta. Lisandunud vajadus pakkuda töötlemiseks ettenähtud toodet konteineris, mis on kohasem transpordi- ja töötlemisnõuete täitmiseks, ning et vähendada järk-järgult töötlemiskulusid, on toonud kaasa nõudmise kuni 250 kg toodet mahutavate konteinerite (kastide) järele.

Samuti on ilmnenud, et plommi eemaldamise ja toote pakendist väljavõtmise keeldu saab kohaldada üksnes müügieelse perioodi suhtes. Müügipunktis tuleb (netokaaluga üle 2 kg) pakendid avada, et võimaldada toodet tarbijale müüa tükikaupa. Seevastu alla 2 kg konteineris olevaid tooteid on lubatud müüa ainult pakendis.

Muudatus 9

Kehtiv tootespetsifikaat

„Artikkel 9 – Tähistus ja pakendamine“

Muudetud on järgmist lauset:

„Konteinerile peavad olema kantud ka järgsed andmed: üksiktootja või tootjate ühistu ja pakendaja nimi või ärinimi ning aadress või registrijärgne asukoht.“

Muudetud sõnastus

„Artikkel 8 – Märgistus“

„Kõnealustele konteineritele võib lisaks kohustuslikule teabele kanda lisateavet tingimusel, et see ei ole ülistava iseloomuga ega eksita tarbijat toote iseloomu või omaduste suhtes.“

Põhjendus

Lauset on lihtsustatud, osutades märgistuse valdkonnas juba kohaldatavatele üldistele sätetele.

Muu

Muudatus 10

Tootespetsifikaadi artikkel 6 on ümber sõnastatud järgmiselt:

„Kasvatustingimused ja viljelustehnoloogia kaitstud geograafilise tähisega punasiguri „Radicchio Variegato di Castelfranco“ tootmiseks peavad olema vastavuses geograafilises piirkonnas kohaldatavate traditsiooniliste meetoditega ning tagama tootele kindlasti selle eripärased omadused. „Radicchio Variegato di Castelfranco“ tootmiseks sobib puhas, sügava pinnasega ja hästi kuivendatud maa, mis ei ole liiga toitaineterikas (eriti puudutab see lämmastikku) ega aluseline. Viljeluseks sobivad eriti hästi savi- ja liivmullad vanadel üleujutusaladel, kus toimub kaltsiumisisalduse vähenemise protsess. Sobivad ilmastikutingimused hõlmavad suviseid piisavaid sademeid ning madalaid maksimaalseid temperatuure, kuiva sügist ning varajase külmaga talve, mil temperatuur langeb isegi –10 °C-ni. Siguri „Radicchio Variegato di Castelfranco“ tootmisele esitatavad nõuded on seotud tootmispiirkonna keskkonnatingimuste ja looduslike oludega. Ajalugu, areng, kohalike põllumajandusettevõtjate ja aiapidajate sajanditevanused traditsioonid, pinnase omadused, ilmastik, põhjavee temperatuur ja võimalus rajada allikaid tavalise puurimise teel, st madalate kuludega – kõik see tugevdab seost „Radicchio Variegato di Castelfranco“ ja selle kasvatamiskeskkonna vahel.“

Põhjendus

Artikkel 6 sisaldab kehtiva tootespetsifikaadi artiklis 4 esitatud teavet. See teave on ümber asetatud vastavalt muudatustele 1 ja 4. Artiklisse on lisatud kokkuvõtte (avaldatud 13. novembri 2007. aasta väljaandes ELT C 270) punktis 4.6 esitatud teave. Artikli teksti ümberasetamisega ei kaasne mingeid sisulisi erinevusi ning see ei muuda üksikasju, mis põhjendavad nimetuse seost geograafilise tootmispiirkonnaga.

Kontrolliasutus

Muudatus 11

Tootespetsifikaadi artikkel 7 on ümber sõnastatud järgmiselt:

„Artikkel 7 – Kontrolliasutus Vastavust tootespetsifikaadile kontrollitakse kooskõlas määruse (EL) nr 1151/2012 artikliga 37. Vastavust kontrolliv asutus on CSQA Certificazioni Srl, mille registreeritud aadress on Via San Gaetano n. 74, Thiene VI, Italia, tel +39 0445366094, faks +39 0445382672, e-posti aadress: csqa@csqa.it, turvatud e-posti aadress: csqa@legalmail.it“

Põhjendus

Toote jälgitavust tagavat teavet on ajakohastatud ning see on üle viidud muudetud tootespetsifikaadi artiklisse 4 (vt muudatus 4 – päritolutõend), samas kui viited kontrolliasutusele on lisatud kõnealusesse artiklisse.

Muudatus 12

Kehtiv tootespetsifikaat

„Artikkel 1 – Nimetus Kaitstud geograafiline tähis (edaspidi tähistatakse lühendiga „KGT“) „Radicchio Variegato di Castelfranco“, tähistab aiandussektoris ’Variegato’ sordist pärinevat punasigurit (radicchio variegato), mis vastab käesolevas tootespetsifikaadis esitatud tingimustele ja nõuetele.“

Muudetud sõnastus

„Artikkel 1 – Nimetuse sõnastus Kaitstud geograafiline tähis (edaspidi tähistatakse lühendiga „KGT“) „Radicchio Variegato di Castelfranco“, tähistab sordist ’Variegato’ pärinevat punasigurit, mis vastab käesolevas tootespetsifikaadis esitatud tingimustele ja nõuetele.“

Põhjendus

Tegemist on vormilise muudatusega, millega ei kaasne registreeritud nimetuse „Radicchio Variegato di Castelfranco“ muutmist, sellega jäetakse tootespetsifikaadi artiklist 1 „Nimetus“ üksnes välja üleliigne viide aiandussektorile.

KOONDDOKUMENT

„RADICCHIO VARIEGATO DI CASTELFRANCO“

ELi nr: PGI-IT-1515-AM01 – 22.12.2016

KPN ( ) KGT ( X )

1. Nimetus(ed)

„Radicchio Variegato di Castelfranco“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilise tähisega „Radicchio Variegato di Castelfranco“ tootmiseks kasvatatavad põllukultuurid peavad kuuluma Cichorium intybus L. liiki kuuluvasse sorti ’Variegato’.

Toote kirjeldus

Tarbimisse lubamisel peavad kaitstud geograafilist tähist „Radicchio Variegato di Castelfranco“ kandval punasiguril olema järgmised omadused:

— välimus: ühtlase kujuga ja erksavärviline pea, mille põhja läbimõõt on vähemalt 15 cm ning mis koosneb lamedate lehtede kihtidest, teisest püstisemate lehtedega kihist, kolmandast veel püstisemate lehtedega kihist jne kuni südamikuni, nii et kõva pead ei moodustu; varre maksimaalne pikkus on 4 cm ning selle läbimõõt on proportsionaalne pea suurusega; lehed on paksud ja sakilise servaga ning lehelaba pind on lainjas ja ümar;

— värvus: lehed on valkjas-kreemikad, kaetud kogu ulatuses ühtlaselt kahvatulilla kuni punakaslilla ja erkpunase varjundiga marmorja mustriga;

— maitse: lehtedel on hõrk maitse, mis varieerub magusast meeldivalt mõrkjani;

— suurus: vähemalt 15 cm läbimõõduga punasiguri „roos“ kaalub mitte vähem kui 100 g.

„Radicchio Variegato di Castelfranco“ omadused turule viimisel on kindlaks määratud järgmiselt: täiuslikult valminud; värvuselt valkjas-kreemikad ühtlaselt kaetud kahvatulillast kuni erkpunase marmorja mustriga; lehed on paksud ja koreda servaga ning eellehed lainjad ja ümarad; salatipea on ühtlase tihedusega; suurus ulatub keskmisest suureni; pead on ühtlase suurusega; korrastamine: ülikorrektne, elegantne ja veatu; maksimaalselt 4 cm pikkune vars on proportsionaalne peaga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kõik toote „Radicchio variegato di Castelfranco“ tootmisetapid, st külvamine/ümberistutamine, saagikoristus, mis hõlmab ajatamist, pleegitamist ja korrastamist, peavad toimuma geograafilises tootmispiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Tarbimisse lubatud punasigur, millel kasutatakse kaitstud geograafilist tähist „Radicchio Variegato di Castelfranco“ peab olema pakendatud geograafilises tootmispiirkonnas toiduainete käitamiseks sobivatesse mahutitesse, mille kogumass ei ole suurem kui 10 kg. Konteineri omadused peavad võimaldama toote nõuetekohast säilimist ning vältima selle kahjustamist või purunemist.

Töötlemiseks ettenähtud toodet võib pakendada selleks kohastesse konteineritesse (kastidesse) tingimusel, et toote netokaal ei ületa 250 kg. Need konteinerid peavad olema varustatud plommitud kaantega, mis pakub tagatist lõpptarbija jaoks.

Jaemüügi korral võib enam kui 2 kg kaaluvate pakendite puhul tooted pärast plommi eemaldamist kastidest välja võtta ja müüa lõpptarbijale tükikaupa.

3.6. Sellise toote märgistamise erieeskirjad, millele registreeritud nimetus viitab

Konteineritel peab olema ühesuuruste trükitähtedega kirjutatud tähis „„Radicchio Variegato di Castelfranco“ IGP“. Kõnealustele konteineritele võib lisaks kohustuslikule teabele kanda lisateavet tingimusel, et see ei ole ülistava iseloomuga ega eksita tarbijat toote iseloomu või omaduste suhtes.

Igal konteineril ja/või plommiga varustatud kaanel peab samuti olema nõutava kuju, värvuste, mõõtmete ja proportsioonidega KGT logo. Valgel põhjal asetsev punane logo koosneb stiliseeritud punasiguri kujutisest koos selle kohal paikneva tekstiga „Radicchio Variegato di Castelfranco“. Kogu kujutist raamib punane ääris.

Tähtede kirjatüüp: Rockwell condesed

Logo värvus: punane = Magenta 100 % – Yellow 80 % – Cyan 30 %.

Lisaks võib vastutav isik lisada logo selleks ette nähtud pitserile.

Mis tahes muu märge, mida kasutatakse koos tähisega „„Radicchio Variegato di Castelfranco“ (IGP)“, peab olema oluliselt väiksem.

4. Geograafilise piirkonna täpne määratlus

Toote „Radicchio Variegato di Castelfranco“ tootmis- ja pakendamispiirkond hõlmab järgmiste Treviso, Padova ja Venezia provintside kommuunide kogu haldusterritooriumi:

Treviso provints: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba, Zero Branco.

Padova provints: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe, Tribano.

Venezia provints: Marcon, Martellago, Mira, Mirano, Noale, Salzano, Santa Maria di Sala, Scorzè, Spinea.

5. Seos geograafilise piirkonnaga

Kasvatustingimused ja viljelustehnoloogia kaitstud geograafilise tähisega punasiguri „Radicchio Variegato di Castelfranco“ tootmiseks peavad olema vastavuses geograafilises piirkonnas kohaldatavate traditsiooniliste meetoditega ning tagama tootele kindlasti selle eripärased omadused.

„Radicchio Variegato di Castelfranco“ tootmiseks sobib puhas, sügava pinnasega ja hästi kuivendatud maa, mis ei ole liiga toitaineterikas (eriti puudutab see lämmastikku) ega aluseline. Viljeluseks sobivad eriti hästi savi- ja liivmullad vanadel üleujutusaladel, kus toimub kaltsiumisisalduse vähenemise protsess. Sobivad ilmastikutingimused hõlmavad suviseid piisavaid sademeid ning madalaid maksimaalseid temperatuure, kuiva sügist ning varajase külmaga talve, mil temperatuur langeb isegi –10 °C-ni. Siguri „Radicchio Variegato di Castelfranco“ tootmisele esitatavad nõuded on seotud tootmispiirkonna keskkonnatingimuste ja looduslike oludega. Ajalugu, areng, kohalike põllumajandusettevõtjate ja aiapidajate sajanditevanused traditsioonid, pinnase omadused, ilmastik, põhjavee temperatuur ja võimalus rajada allikaid tavalise puurimise teel, st madalate kuludega – kõik see tugevdab seost „Radicchio Variegato di Castelfranco“ ja selle kasvatamiskeskkonna vahel.

Viide tootespetsifikaadi avaldamisele

(viitemääruse artikli 6 lõike 1 teine lõik)

Itaalia Vabariigi Ametlik Teataja nr 196, 23. august 2016, ja nr 260, 7. november 2016.

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) ELT L 343, 14.12.2012, lk 1.